# Whakawhitiwhiti Kōrero Mō Te Kaupapa Taru Rauhea Rongoā: Aratohu Poto

Ka kati ngā whakawhitiwhiti kōrero e pā ana ki ngā waeture mō tētahi Kaupapa Taru Rauhea Rongoā i Aotearoa ā te Wenerei te 7 o Hereturikōkā 2019 i te 5pm. Mā ō whakahokinga kōrero e āwhina ki te whakatau i ngā marohi whakamutunga. He mea nui ki a mātou tō whakapau wā ki te tuku mai i tētahi tāpaetanga.

E whakatakoto ana tēnei aratohu poto i te tirohanga whānui ki te hōkaitanga o te Kaupapa me te arotahi ki ētahi mōhiohio matua mā ētahi rōpū rerekē: ngā tūroro/kiritaki, te ahumahi, ngā kairangahau, ngā kaituku ōta me ngā kaitaka rongoā. Nā te mea he hopuāhua noa iho tēnei, he maha ngā kōrero e awere ana. Me pānui tonu te tangata i ngā wāhanga hāngai o te pepa whakawhitiwhiti katoa i mua i te tuku tāpaetanga.

## Ngā whāinga whānui o te Kaupapa

* E whai ana te Kaupapa kia māmā ake tā te tūroro āhei atu ki ngā hua taru rauhea rongoā. Kia oti ai tēnei, me tuku te Kaupapa kia whakatipuria te taru rauhea, kia whakanaohia hoki ngā hua taru rauhea rongoā i Aotearoa. Me kawe mai hoki i ngā hua taru rauhea i tāwāhi ki te whakawhānui i te whakataetae i waenga kaiwhakanao, me te whakaheke i te utu o ngā hua kounga.
* Ko tētahi wāhanga matua o te Kaupapa ko te whakarite kia tutuki i ngā hua katoa e whakaratohia ana i raro i te Kaupapa ngā paerewa kounga mōkito.
* Me whakamanawa te Kaupapa i ngā tākuta me ngā tapuhi ki te whānuitanga o ngā hua taru rauhea kounga e wātea ana ki te tūtohi.
* Me whakamana rawa te Kaupapa i Te Tiriti o Waitangi, me whakarite anō hoki i ngā putanga hauora ōrite, i te āheinga o te kiritaki ki tōna atawhainga hauora me te whai haepapa ki taua atawhainga.
* Me whakarite te hoahoa me te whakatinana o te Kaupapa i te āhei ōrite ki ngā hua ohaoha o te ahumahi taru rauhea rongoā, me te tautoko hoki i ngā whāinga tauhokohoko, ōhanga hoki o Aotearoa.

## Ngā mea ka kapi i te Kaupapa (kāore e kapi hoki)

* Ka whakatakoto te Kaupapa i ngā paerewa mōkito mō te whakatipu taru rauhea me te whakanao hua taru rauhea rongoā, me ngā whakaritenga mō ngā hua oti.
* Me tono raihana ērā ka whai wāhi ki te ahumahi, me whai raihana hoki ki te whakatipu, whakanao me te whakarato hua taru rauhea rongoā.
* Ka kapi i te Kaupapa ngā hua taru rauhea rongoā e ahu mai ana i te tipu taru rauhea anake.
* E kore te whakatipu taru rauhea hei whakamahinga whakangahau e uru mai ki roto i te Kaupapa. Mā ngā tāngata o Aotearoa e kōwhiri mēnā me whakature te kai taru rauhea whakangahau, kāore rānei, i roto i tētahi whakatau ā-motu hei te Pōtitanga Whānui i te 2020.
* Ka wātea ngā hua taru rauhea rongoā hei rongoā ōta anake kua tūtohitia e tētahi tākuta. Ina wātea ngā hua CBD (cannabidiol) kua whakaaetia, ka taea hoki ēnei te tūtohi e tētahi tapuhi.

## Te whakahoki kōrero mō te pepa whakawhitiwhiti whakaaro

Ka kitea ngā marohi me ngā pātai

whakawhitiwhiti katoa i roto i te pepa whakawhitiwhiti tūmatanui, i roto hoki i te Wāhanga H (whārangi 70–86). Kei roto hoki i CitizenSpace, te utauta whitiwhiti tuihono, tā mātou ara manako mō te whiwhi whakahokinga kōrero. Kua whakawaeheretia ā-tae ngā pātai katoa i roto i te pepa whakawhitiwhiti kōrero tūmatanui.

Arā he pātai tauwhāiti mā te ahumahi, ngā kairangahau, ngā kaituku ōta, ngā kaitaka rongoā, ngā tūroro/kiritaki, me ngā tāngata katoa. E whakatenatena ana mātou i a koe ki te homai kōrero mō ērā marohi, pātai rānei e hāngai ana ki ngā mea e aro ai koe.

## Ngā marohi matua, ngā pātai me ngā mōhiohio mā ngā rōpū rerekē

Kei te uho o te whakawhitiwhitinga kōrero tēnei pātai – ka tutuki i ēnei marohi me ēnei kōwhiringa te whāinga a te Kāwanatanga ki te whakamāmā ake i te wātea o te tūroro ki ngā hua taru rauhea rongoā tino pai? E rārangi nei i raro ētahi o ngā pātai, marohi, kōwhiringa, mōhiohio matua mā ngā rōpū rerekē.

## Ngā marohi matua me ngā mōhiohio mā ngā rōpū katoa

* He wāhanga matua o te Kaupapa ngā paerewa kounga e marohitia ana mō ngā hua taru rauhea.
E kapi ana i ngā marohi ngā paerewa mō te whakatipu me ngā whakanao i ngā hua taru rauhea rongoā, ngā matū rongoā hohe kei roto (API), tērā ka whakaputa i ngā pānga o ngā rongoā, me ngā hua oti – hei tauira, ngā pire, ngā whakahinuhinu, ngā tōnehu ihu. (Tirohia ngā whārangi 10–30.)
* Kāore he marohitanga tō te Kaupapa kia whakaaetia ngā hua whai taru rauhea mō te momi me te kai. Ko te marohi, kia whakaaetia ngā hua taru rauhea rongoā mō te ngongo i rō mamaoa.
* Me tutuki i ngā tāpiringa horakai, i ngā hua hauora māori, i ngā kai whakakaha kei roto ko te taru rauhea ngā whakaritenga o te Kaupapa, ā, me hora aua hua katoa i runga anō i tētahi ōta rongoā anake (whārangi 24 –25).

## Ngā marohi matua me ngā mōhiohio mā te ahumahi

* Arā ngā utu e marohitia ana mō te tuku raihana mō te whakatipu, te whakanao, te tākai me te whakamau tapanga, te whakarato, te hoko ki tai, te hoko ki uta o ngā hua taru rauhea rongoā (whārangi 65–69).
* Ko te marohi nei, kia kaua e whakaaetia te kawe ki tai o te taru rauhea kāore anō kia tukatukatia, te taru rauhea māota rahi rānei (whārangi 31–41).
* Ka āhei ngā kaiwhakatipu kōaka ahumahi te whakarato kākano ki ngā kaiwhai raihana mō te taru rauhea rongoā (whārangi 37).
* Ko te wehenga i waenga i ngā māra iti me ngā māra rahi ko te 200 mita pūrua (whārangi 35).
* Arā hoki he whakaritenga e marohitia ana mo ngā hua whai muri i te hokonga atu, tae atu ki te tirotiro haere i te kounga, te whakarite amuamu, ngā tono kia whakahokia mai ngā hua, me ngā mana uruhi (whārangi 61–64).

## Ngā marohi matua me ngā kōwhiringa mā ngā kaituku ōta me ngā kaitaka rongoā.

* Ko tā mātou e marohi ana kia kaua e whai raraunga whakamātautau haumanu ngā hua taru rauhea rongoā kāore e whakamanatia pērā i ērā atu momo rongoā kāore i whakamanatia. E kimi whakahokinga kōrero ana mātou mō te rata o te hunga tuku ōta ki te tuku ōta mō ngā hua kāore i whai whakamātautau haumanu (whārangi 58–59).
* E marohitia ana hoki kia mutu te whakaritenga ki te whiwhi i te whakaaetanga a te Manatū Hauora mō te tūtohi hua e ū ana ki ngā paerewa kounga.
* Ko te marohi anō, ka taea e ngā tākuta te tūtohi ērā hua taru rauhea rongoā ōta anake mō te whakamahinga e whakaaetia ana, me te kore whiwhi whakaaetanga i tētahi mātanga i mua (e mōhiotia ana hei whakamahinga ‘e ai ki te tapanga’).

## Te tino pātai mā ngā kairangahau

* Ka whai pānga ngā utu e marohitia ana mō ngā tono rangahau i ngā hua taru rauhea rongoā? (whārangi 65–69).